Document ID: 32013R0256

KOMISIJAS REGULA (ES) Nr. 256/2013
(2013. gada 20. marts),
ar ko groza Eiropas Parlamenta un Padomes Regulas (EK) Nr. 1333/2008 III pielikumu attiecībā uz nātrija askorbāta (E 301) lietošanu D vitamīna preparātos, kurus paredzēts izmantot zīdaiņu un mazu bērnu pārtikā
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu un 30. panta 5. punktu,
tā kā:
(1)
Regulas (EK) Nr. 1333/2008 III pielikumā noteikts Savienības atļauto pārtikas piedevu saraksts lietošanai pārtikas piedevās, pārtikas fermentos, pārtikas aromatizētājos un uzturvielās un to lietošanas nosacījumi.
(2)
Minēto sarakstu var grozīt saskaņā ar procedūru, kas noteikta Eiropas Parlamenta un Padomes 2008. gada 16. decembra Regulā (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (2).
(3)
Saskaņā ar Regulas (EK) Nr. 1331/2008 3. panta 1. punktu Savienības atļauto pārtikas piedevu sarakstu var atjaunināt pēc Komisijas iniciatīvas vai pēc pieteikuma saņemšanas.
(4)
Pieteikums atļaujai lietot nātrija askorbātu (E 301) kā antioksidantu D vitamīna preparātos, kas paredzēti izmantošanai mākslīgajos maisījumos zīdaiņiem un mākslīgajos papildu ēdināšanas maisījumos zīdaiņiem, kā noteikts Komisijas 2006. gada 22. decembra Direktīvā 2006/141/EK par mākslīgajiem maisījumiem zīdaiņiem un mākslīgajiem papildu ēdināšanas maisījumiem zīdaiņiem un ar ko groza Direktīvu 1999/21/EK (3), tika iesniegts 2009. gada 15. decembrī, un šis pieteikums ir pieejams dalībvalstīm.
(5)
Sastāvdaļām, ko izmanto, lai ražotu mākslīgos maisījumus zīdaiņiem un mākslīgos papildu ēdināšanas maisījumus zīdaiņiem, ir jāatbilst daudz stingrākiem mikrobioloģiskajiem standartiem nekā parastai pārtikai, jo īpaši attiecībā uz enterobaktērijām un Cronobacter sakazakii. Lai to panāktu, tādas sastāvdaļas kā D vitamīna preparāti termiski apstrādā. Šādai apstrādei savukārt ir vajadzīgs ūdenī šķīstošs antioksidants ar neitrālu pH. Nātrija askorbātu (E 301) identificēja un apstiprināja kā minētajai tehnoloģiskajai prasībai atbilstošu antioksidantu.
(6)
Saskaņā ar Regulas (EK) Nr. 1331/2008 3. panta 2. punktu Komisijai jālūdz Eiropas Pārtikas nekaitīguma iestādes atzinums, lai atjauninātu Savienības atļauto pārtikas piedevu sarakstu, kas norādīts Regulas (EK) Nr. 1333/2008 III pielikumā.
(7)
Eiropas Pārtikas nekaitīguma iestāde novērtēja nātrija askorbāta (E 301) kā pārtikas piedevas lietošanu D vitamīna preparātos, kas paredzēti izmantošanai zīdaiņu un mazu bērnu pārtikā, un 2010. gada 8. decembrī sniedza atzinumu (4). Tā secināja, ka ierosinātais plašākais lietojums, izmantojot pārtikas piedevu nātrija askorbātu (E 301) kā antioksidantu D vitamīna preparātos, kas paredzēti izmantošanai mākslīgajos maisījumos zīdaiņiem un papildu ēdināšanas maisījumos zīdaiņiem, ir nekaitīgs.
(8)
Tāpēc ir lietderīgi atļaut lietot nātrija askorbātu (E 301) kā antioksidantu D vitamīna preparātos, kurus paredzēts izmantot zīdaiņu un mazu bērnu pārtikā.
(9)
Tāpēc būtu attiecīgi jāgroza Regulas (EK) Nr. 1333/2008 III pielikums.
(10)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un ne Eiropas Parlaments, ne Padome pret tiem nav iebilduši,
IR PIEŅĒMUSI ŠO REGULU.
1. pants
Regulas (EK) Nr. 1333/2008 III pielikumu groza saskaņā ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 20. martā

Labels: 0
3
17